Document ID: 31997D0076

ΑΠΟΦΑΣΗ ΤΗΣ ΕΠΙΤΡΟΠΗΣ της 17ης Δεκεμβρίου 1996 περί καθορισμού των μεθόδων ελέγχου για τη διατήρηση του χαρακτηρισμού των βοείων πληθυσμών σε ορισμένα κράτη μέλη και περιφέρειες των κρατών μελών ως επίσημα απαλλαγμένων από τη φυματίωση (Κείμενο που παρουσιάζει ενδιαφέρον για τον ΕΟΧ) (97/76/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία από την οδηγία 95/25/ΕΚ (2), και ιδίως το άρθρο 3 παράγραφος 14,
Εκτιμώντας:
ότι στα κράτη μέλη και στις περιφέρειες που αναφέρονται στα παραρτήματα άνω του 99,9 % των βοείων πληθυσμών έχουν δηλωθεί ως επίσημα απαλλαγμένοι από φυματίωση, κατά την έννοια του άρθρου 2 στοιχείο δ) της οδηγίας 64/432/ΕΟΚ και ότι πληρούν τους όρους για το χαρακτηρισμό αυτό επί δέκα τουλάχιστον έτη 7 ότι κατά τη διάρκεια των έξι τελευταίων τουλάχιστον ετών δεν σημειώθηκε κρούσμα φυματίωσης βοοειδών σε περισσότερους από ένα πληθυσμό ανά 10 000 ετησίως 7
ότι, για να διατηρηθεί ο χαρακτηρισμός αυτός, είναι αναγκαίος ο καθορισμός μέτρων ελέγχων τα οποία θα διασφαλίζουν την αποτελεσματικότητά του και θα είναι προσαρμοσμένα στην ειδική υγειονομική κατάσταση των αγελών βοοειδών στα κράτη μέλη και στις περιφέρειες που αναφέρονται στα παραρτήματα 7
ότι, για να παγιωθεί και να απλοποιηθεί η κατάσταση η σχετική με το θέμα αυτό, πρέπει να καταργηθούν ορισμένες προηγούμενες αποφάσεις της Επιτροπής 7
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη και οι περιφέρειες που αναφέρονται αντίστοιχα στα παραρτήματα Ι και ΙΙ πληρούν τους όρους που καθορίζονται στην οδηγία 64/432/ΕΟΚ άρθρο 3 σημείο 14, εφόσον τουλάχιστον 99,9 % των βοείων πληθυσμών έχουν δηλωθεί ως επίσημα απαλλαγμένοι από φυματίωση, κατά την έννοια του άρθρου 2 στοιχείο δ) της οδηγίας 64/432/ΕΟΚ, επί 10 τουλάχιστον έτη και κατά τη διάρκεια των έξι τελευταίων τουλάχιστον ετών δεν σημειώθηκε κρούσμα φυματίωσης βοοειδών σε περισσότερους από έναν πληθυσμό ανά 10 000 ετησίως στο εν λόγω κράτος μέλος ή τμήμα αυτού.
Άρθρο 2
Όλοι οι βόειοι πληθυσμοί που ευρίσκονται στα κράτη μέλη και στις περιφέρειες που αναφέρονται αντίστοιχα στα παραρτήματα Ι και ΙΙ αναγνωρίζονται ως επίσημα απαλλαγμένοι από τη φυματίωση εφόσον εξακολουθούν να πληρούνται οι όροι που καθορίζονται στα άρθρα 3, 4 και 5.
Άρθρο 3
1. Δημιουργείται σύστημα αναγνώρισης, το οποίο δίνει τη δυνατότητα να βρίσκονται οι αγέλες προέλευσης και διαμετακόμισης κάθε βοοειδούς.
2. Κάθε ζώο που σφάζεται υποβάλλεται σε εξέταση πριν και μετά τη σφαγή σύμφωνα με την οδηγία 64/433/ΕΟΚ του Συμβουλίου (3).
3. Πρέπει να δηλώνεται στις αρμόδιες αρχές κάθε περίπτωση για την οποία υπάρχει υπόνοια φυματίωσης για ζωντανό ή νεκρό/σφαγμένο ζώο.
4. Για κάθε περίπτωση, όπου υπάρχει υπόνοια, οι αρμόδιες αρχές διενεργούν τις απαιτούμενες έρευνες για να επιβεβαιώσουν ή να ανατρέψουν την υπόνοια, συμπεριλαμβανομένης της αναγωγής στην αγέλη προέλευσης και διαμετακόμισης. Εάν κατά τη μεταθανάτια εξέταση ή τη σφαγή διαπιστωθούν βλάβες που δημιουργούν υπόνοιες φυματίωσης, οι αρμόδιες αρχές υποβάλλουν τις εν λόγω βλάβες σε εργαστηριακή εξέταση.
5. Το καθεστώς των επίσημα απαλλαγμένων από φυματίωση αγελών προέλευσης και διαμετακόμισης των βοοειδών για τα οποία υπάρχουν υπόνοιες αναστέλλεται και η περίοδος αναστολής συνεχίζεται έως ότου κλινικές ή εργαστηριακές εξετάσεις ή δοκιμασίες φυματίνης αποκλείσουν την παρουσία φυματίωσης των βοοειδών.
6. Εάν επιβεβαιωθεί η υποψία φυματίωσης, είτε με δοκιμασίες φυματίνης είτε με κλινικές ή εργαστηριακές εξετάσεις, ανακαλείται το καθεστώς των επίσημα απαλλαγμένων από φυματίωση αγελών προέλευσης και διαμετακόμισης.
Άρθρο 4
Η ανάκληση του καθεστώτος της επίσημα απαλλαγμένης από φυματίωση αγέλης εξακολουθεί να ισχύει έως ότου:
- απομακρυνθούν από την αγέλη όλα τα ζώα που θεωρήθηκαν μολυσμένα,
- διενεργηθεί απολύμανση των εγκαταστάσεων και των σκευών,
- όλα τα υπόλοιπα βοοειδή ηλικίας άνω των έξι εβδομάδων αντιδράσουν αρνητικά σε δύο τουλάχιστον επίσημες ενδοθερμικές δοκιμασίες φυματίνης, σύμφωνα με το παράρτημα Β της οδηγίας 64/432/ΕΟΚ, εκ των οποίων η πρώτη δοκιμασία διενεργείται τουλάχιστον έξι μήνες μετά την απομάκρυνση του τελευταίου μολυσμένου ζώου από την αγέλη και η δεύτερη δοκιμασία διενεργείται τουλάχιστον έξι μήνες μετά την πρώτη.
Άρθρο 5
Λεπτομέρειες για τις προσβεβλημένες αγέλες, καθώς και επιδημιολογική έκθεση, κοινοποιούνται αμέσως στην Επιτροπή 7 προσβεβλημένη αγέλη νοείται η αγέλη προέλευσης ή διαμετακόμισης η οποία περιελάμβανε βοοειδές που έδωσε θετικά αποτελέσματα σε δοκιμασία για την παρουσία του Mycobacterium bovis.
Άρθρο 6
Οι αποφάσεις 80/984/ΕΟΚ της Επιτροπής (4), 94/959/ΕΟΚ (5), 95/63/ΕΚ (6) και 95/138/ΕΚ (7) καταργούνται.
Άρθρο 7
Η παρούσα απόφαση εφαρμόζεται από την 1η Ιανουαρίου 1997.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 17 Δεκεμβρίου 1996.

Labels: 0
6